1. Dawn il-ġimgħatejn, numru ta' drabi jippermettulna li nieqfu naħsbu, innaqqsu mir-ritmu ta' kuljum u nippruvaw nifhmu aħjar il-ħajja. Dan mhux dejjem huwa possibbli, l-eventi tad-dinja jibqgħu għaddejjin u ma hemm ebda regola li żżommhom milli jseħħu. Biss, għal dawk li jistgħu, r-riflessjoni dwar dak li qed iseħħ u għandu jseħħ m'għandhiex tonqos. Ħafna mumenti ninsew li mingħajr ħsieb nispiċċaw inbatu ferm iktar milli għandna u għax indumu aktar sabiex nagħmlu dak li għandna. 2. Is-sena t-tajba nawguraw lil xulxin mill-qalb, u sewwa nagħmlu. Però nafu li ma jistax ikollna tnax-il xahar mingħajr ma naffrontaw l-intoppi, il-problemi u l-għawġ li jiġi magħna. Ħadd ma jista' jippretendi li ser isib lilu nnifsu fi stat ta' non-problemi. Kull persuna però tagħraf li l-eżami tagħha qiegħed f'kif sejra taffronta dak li jiġi fuqha. Huwa l-metodu ta' kif tħares bir-reqqa, bil-kalma lejn dak li ġej sabiex f'dik li tista' tidher bħala kalamita toħroġ l-aħjar. 3. Ħadd ma jista' jgħid li ma rajniex problemi quddiemna, anqas li din is-sena li ġejja m'aħniex ser naraw oħrajn, jew antiki jew ġodda, biss irridu niffukaw iktar kif fid-diffikultajiet li jkollna quddiemna noħorġu l-aħjar. Ebda sitwazzjoni ma hija impossibbli tant u fiha diversi soluzzjonijiet li fihom tista' tersaq u tieħu frott minnhom. Ninnota li l-bniedem konfrontat b'dak li jkun għaddej minnu jara d-dinja sewda tant li ma jagħrafx li jista' jieħu benefiċċju minn dik l-esperjenza. Dmir li l-bniedem ta' rieda tajba huwa li jidħol b'għaqal u intelliġenza għal dak li jiġi fuqu. Ma jistax jaġixxi b'moħħu fejn ser jasal, iżda kif dak il-ħin li sab ruħu f'dik il-pożizzjoni aġixxa. 4. Is-sena li għaddiet rajna ħafna sitwazzjonijiet diffiċli quddiemna, b'riħ jonfoħ minn kull direzzjoni li anzi f'ħakka t'għajn tinbidillu. Xorta waħda affrontajnieh u minn dan ħriġna diversi vantaġġi għal pajjiżna u għall-poplu tagħna. Ma tlifniex il-kalma u l-istabbiltà interna tagħna imma bqajna għaddejjin. Trid esperjenza tal-ħajja sabiex jirnexxilek verament għax meta tgħaddi minn dan l-għawġ allura tkun iktar preparat. 5. Il-bniedem jgħaddi min-nar, mill-ilma jagħli jissoda ruħu ferm iktar minn dak li ma jkollux din l-esperjenza. Fuq ħidmet l-eventi tad-dinja jsir aktar kapaċi jifhem x'għandu quddiemu u ma jitħalliex jitkaxkar imma jżomm l-ankri sodi tiegħu. Bastiment ikollu bżonn mhux biss min jidderiġih tajjeb, imma li jkollu l-ankri sodi. Dan għandna wkoll f'dan il-pajjiż għax kif jidher mill-iktar evidenti minkejja kull ma rajna quddiemma, xorta bqajna mexjin 'il quddiem u ma tkaxkarniex. 6. Is-sena li bdejna mhix sejra tkun nieqsa mill-perikli tagħha, ma hemmx dubju. Ikun żball li naħsbu li dan mhux ser ikun il-każ. Kull sena però tippreparana għal ta' warajha. Kull mument fil-ħajja jbaskatna għal dak li ġej. Iktar ma ngħarfu l-eżami, iktar ikunu preparati inwieġbu tajjeb. Ħadd ma jista' jimmaġina li ser isib l-artab f'hajtu u jonqos jekk iżomm lil ħaddieħor fit-tajjar. L-abbiltà tal-bniedem hemm qegħda: li jipprepara ruħu li ser isib il-problemi u li jifhem li l-ħajja ma tkunx dik li hi mingħajrhom. 7. Nawgura sena ħidma lil kulħadd.
Bdiet sena oħra